b'\n_START_ARTICLE_\nRadu-Emil M\xc4\x83rd\xc4\x83rescu\n_START_SECTION_\nDate biografice\n_START_PARAGRAPH_\nRadu-Emil M\xc4\x83rd\xc4\x83rescu s-a n\xc4\x83scut la Bucure\xc8\x99ti, provenind dintr-o familie \xc3\xaenst\xc4\x83rit\xc4\x83, de intelectuali cu nume. Astfel, fratele bunicului s\xc4\x83u era vestitul general Gheorghe M\xc4\x83rd\xc4\x83rescu, fost ministru de r\xc4\x83zboi \xc3\xaen cabinetul\xc2\xa0Ion I. C. Br\xc4\x83titianu, \xc3\xaen timp ce tat\xc4\x83l s\xc4\x83u, Emil M\xc4\x83rd\xc4\x83rescu (1880 \xe2\x80\x93 1935), a fost inginer cu studii de petrol \xc8\x99i mine f\xc4\x83cute la Freiburg im Breisgau (Germania), profesor universitar, pred\xc3\xa2nd cursuri de tehnologia exploat\xc4\x83rii \xc8\x99i proces\xc4\x83rii petrolului iar, dup\xc4\x83 Primul R\xc4\x83zboi Mondial, devenea proprietar de sonde \xc8\x99i terenuri petrolifere. Mama sa, n\xc4\x83scut\xc4\x83 Zoe Cos\xc4\x83ceanu, a urmat cursurile Facult\xc4\x83\xc8\x9bii de Filologie din Bucure\xc8\x99ti, studiind, \xc3\xaen paralel, pianul, la Conservatorul Belle Arte din Bucure\xc8\x99ti. Ea era sora cunoscutei sculptori\xc8\x9be Margareta Cos\xc4\x83ceanu-Lavrillier, cea care a realizat mulajul pentru m\xc3\xa2na \xc8\x99i masca mortuar\xc4\x83 a marelui muzician rom\xc3\xa2n George Enescu._NEWLINE_Dintr-o prim\xc4\x83 c\xc4\x83s\xc4\x83torie, profesorul Radu-Emil M\xc4\x83rd\xc4\x83rescu a avut un fiu, Radu M\xc4\x83rd\xc4\x83rescu, iar din a doua c\xc4\x83s\xc4\x83torie, cu Steliana M\xc4\x83rd\xc4\x83rescu, a avut pe Raluca\xc2\xa0 M\xc4\x83rd\xc4\x83rescu (1953-1980) \xc8\x99i pe Vladimir M\xc4\x83rd\xc4\x83rescu, cel care i-a continuat, \xc3\xaentr-un anume fel, activitatea inginereasc\xc4\x83 a tat\xc4\x83lui s\xc4\x83u.\xc2\xa0\n_START_SECTION_\nStudii\n_START_PARAGRAPH_\nA absolvit Liceul Gheorghe Laz\xc4\x83r din Bucure\xc8\x99ti \xc8\x99i, cu ocazia sus\xc8\x9binerii examenului de bacalaureat, \xc3\xael impresioneaz\xc4\x83 pe pre\xc8\x99edintele comisiei, care era chiar matematicianul Gheorghe \xc8\x9ai\xc8\x9beica. Ca urmare, dup\xc4\x83 terminarea liceului, se \xc3\xaenscrie la Facultatea de Matematici din Bucuresti, unde leag\xc4\x83 o str\xc3\xa2ns\xc4\x83 prietenie cu marele matematician de mai t\xc3\xa2rziu, Grigore Moisil. Concomitent cu facultatea, el \xc8\x99i-a satisf\xc4\x83cut stagiului militar la\xc2\xa0\xc8\x98coala Militar\xc4\x83 de Geniu, devenind ofi\xc8\x9ber \xc3\xaen rezerv\xc4\x83._NEWLINE_\xc3\x8en anul 1928 pleac\xc4\x83, \xc3\xaempreun\xc4\x83 cu fratele s\xc4\x83u, Vladimir Pascal M\xc4\x83rd\xc4\x83rescu, la Dresda, \xc3\xaen Germania, pentru a urma cursurile prestigioasei politehnicii de acolo (Dresden Technische Hochschule), \xc3\xaen domeniul construc\xc8\x9biei de automobile \xc8\x99i motoare. Dup\xc4\x83 anul de verificare a aptitudinilor practice, obligatoriu pentru fiecare student, \xc3\xaencepe s\xc4\x83 urmeze cursurile acestei \xc8\x99coli. \xc3\x8en timpul studen\xc8\x9biei, Radu M\xc4\x83rd\xc4\x83rescu se remarc\xc4\x83 la concursurile de atletism \xc8\x99i scrim\xc4\x83 organizate la Dresda \xc8\x99i, tot aici, are ocazia de a colabora cu speciali\xc8\x99tii de la Auto-Union, \xc3\xaenc\xc4\x83 de la fondarea acestui amalgam automobilistic, \xc3\xaempreun\xc4\x83 cu care se va ocupa de pregatirea motoarelor pentru curse. Cu aceast\xc4\x83 ocazie, fratele s\xc4\x83u, Vladimir, a ob\xc8\x9binut chiar \xc8\x99i acreditatea ca pilot de curse. Tot \xc3\xaen timpul studen\xc8\x9biei, \xc3\xaen anul 1935, este selec\xc8\x9bionat \xc3\xaen echipa german\xc4\x83 de explorare a Polului Nord \xc8\x99i, dup\xc4\x83 c\xc3\xa2teva luni de antrenament \xc3\xaen condi\xc8\x9biile de clim\xc4\x83 polar\xc4\x83, pe insulele din arhipelagul Nordic al Norvegiei, porne\xc8\x99te \xc3\xaen expedi\xc8\x9bie la Polul Nord, unde va r\xc4\x83spunde de aparatura de cercetare a particulelor de mare energie din univers, care provin de la soare. \xc3\x8en acela\xc8\x99i an, 1935, \xc3\xaenceteaz\xc4\x83 din via\xc8\x9b\xc4\x83 tat\xc4\x83l s\xc4\x83u, Emil M\xc4\x83rd\xc4\x83rescu, \xc8\x99i este nevoit s\xc4\x83 \xc3\xaentrerup\xc4\x83 expedi\xc8\x9bia \xc8\x99i s\xc4\x83 se \xc3\xaentoarc\xc4\x83 acas\xc4\x83 pentru a fi prezent la \xc3\xaenmorm\xc3\xa2ntarea acestuia._NEWLINE_\xc3\x8en 1936 revine \xc3\xaen \xc8\x9bar\xc4\x83, definitiv, \xc8\x99i se angajeaz\xc4\x83 la IAR - Bra\xc8\x99ov, (devenit\xc4\x83, \xc3\xaen 1947, IMS Bra\xc8\x99ov). Acolo ocup\xc4\x83, succesiv, urm\xc4\x83toarele posturi: inginer (1936), \xc8\x99ef birou proiecte (1939), \xc8\x99ef sec\xc8\x9bie experien\xc8\x9be (1940), \xc8\x99ef serviciu \xc3\xaencerc\xc4\x83ri motoare (1941), \xc8\x99ef serviciu general de studii (1944), director tehnic  (1947) \xc8\x99i inginer \xc8\x99ef constructor (1949).  \xc3\x8en 1947, dup\xc4\x83 na\xc8\x9bionalizare, pe c\xc3\xa2nd Radu M\xc4\x83rd\xc4\x83rescu era director tehnic la \xc3\x8entreprinderea Metalurgic\xc4\x83 de Stat Bra\xc8\x99ov, fratele s\xc4\x83u, Vladimir M\xc4\x83rd\xc4\x83rescu, era directorul general al \xc3\x8entreprinderii Metalurgice de Stat M\xc4\x83rgineanca, o fabric\xc4\x83 de armament devenit\xc4\x83, mai t\xc3\xa2rziu, Uzina Mecanic\xc4\x83 Plopeni.\n_START_SECTION_\nActivitatea didactic\xc4\x83\n_START_PARAGRAPH_\n\xc3\x8en 1948, Radu M\xc4\x83rd\xc4\x83rescu \xc8\x99i-a \xc3\xaenceput activitatea didactic\xc4\x83, pred\xc3\xa2nd cursuri de matematic\xc4\x83, mecanic\xc4\x83 \xc8\x99i rezisten\xc8\x9ba materialelor la Institutul Forestier din Bra\xc8\x99ov._NEWLINE_\xc3\x8en 1949, \xc3\xaenfiin\xc8\x9beaz\xc4\x83 Catedra de Automobile \xc8\x99i Tractoare \xc3\xaen cadrul Institului de Mecanic\xc4\x83 din Bra\xc8\x99ov, care lua fiin\xc8\x9b\xc4\x83 \xc3\xaen acela\xc8\x99i an. La scurt timp, \xc3\xaen mod excep\xc8\x9bional, inginerul Radu-Emil M\xc4\x83rd\xc4\x83rescu devine profesor universitar cu drepturi depline, neinteres\xc3\xa2ndu-l niciodat\xc4\x83 titlul de doctor, c\xc3\xa2t\xc4\x83 vreme venea la catedr\xc4\x83 de la Uzina IAR Bra\xc8\x99ov, unde fusese\xc2\xa0 director de proiect pentru motoarele de avia\xc8\x9bie._NEWLINE_\xc3\x8en calitatea sa de profesor universitar, a fost conduc\xc4\x83tor \xc8\x99tiin\xc8\x9bific de doctorate, p\xc3\xa2n\xc4\x83 \xc3\xaen 1968 (c\xc3\xa2nd a murit, \xc3\xaenainte de vreme) pentru nume de marc\xc4\x83 ale \xc3\xaenv\xc4\x83\xc8\x9b\xc4\x83m\xc3\xa2ntului automobilistic rom\xc3\xa2nesc, amintindu-i aici pe cunoscu\xc8\x9bii profesori universitari: Gheorghe Bobescu, Dan Ab\xc4\x83itancei, Gheorghe Alexandru Radu, Gheorghe Po\xc8\x9bincu \xc8\x99i Tiberiu Nagy.\n_START_SECTION_\nLucr\xc4\x83ri \xc8\x99tiin\xc8\x9bifice publicate\n_START_PARAGRAPH_\n1. M\xc4\x83rd\xc4\x83rescu, R. - M\xc4\x83rimile specifice ale motoarelor cu ardere intern\xc4\x83. \xc3\x8en revista \xe2\x80\x9dMetalurgia\xe2\x80\x9d nr.4, Bucure\xc8\x99ti, 5 mai 1955._NEWLINE_2. M\xc4\x83rd\xc4\x83rescu, R. \xe2\x80\x93 Vibra\xc8\x9bia gazelor \xc3\xaen conducta de admisie la motoarele \xc3\xaen patru timpi cu cilindri \xc3\xaen linie. \xc3\x8en \xe2\x80\x9dMotoare pentru automobile \xc8\x99i tractoare\xe2\x80\x9d, Litografia \xc3\x8env\xc4\x83\xc8\x9b\xc4\x83m\xc3\xaentului, Bucure\xc8\x99ti, 1959._NEWLINE_3. M\xc4\x83rd\xc4\x83rescu, R. \xe2\x80\x93 Motoare de automobile \xc8\x99i tractoare. Institutul Politehnic din Bra\xc8\x99ov, 1959._NEWLINE_4. M\xc4\x83rd\xc4\x83rescu, R., Hoffmann, V. \xc8\x99i Ab\xc4\x83itancei, D. - Motoare pentru automobile \xc8\x99i tractoare. Editura Didactic\xc4\x83 \xc8\x99i Pedagogic\xc4\x83, Bucure\xc8\x99ti, 1968.\n_START_SECTION_\nCitate\n_START_PARAGRAPH_\nVictor \xc8\x98tir, scriitor.\n_START_SECTION_\nBibliografie suplimentar\xc4\x83\n_START_PARAGRAPH_\nSALC\xc4\x82, H. - O realizare a profesorului Radu M\xc4\x83rd\xc4\x83rescu. Lucrare prezentat\xc4\x83 la Adunarea Omagial\xc4\x83 \xe2\x80\x9e100 ani de la na\xc8\x99terea marelui profesor Radu M\xc4\x83rd\xc4\x83rescu\xe2\x80\x9d. Universitatea Transilvania din Bra\xc8\x99ov, 19 februarie 2006._NEWLINE_SALC\xc4\x82, H. - Professor Radu M\xc4\x83rd\xc4\x83rescu - Designer and manufacturer of Aircraft Engines. \xc3\x8en \xe2\x80\x9dBulletin of Transilvania University of Bra\xc8\x99ov\xe2\x80\x9d, Series A, vol. 10/45, Editura Universit\xc4\x83\xc8\x9bii Transilvania, Bra\xc8\x99ov, 2003, p. 75-80._NEWLINE_SIMA, P. - Prof.univ. ing. Radu-Emil M\xc4\x83rd\xc4\x83rescu. \xc3\x8en \xe2\x80\x9dRevista \xc3\x8env\xc4\x83\xc8\x9b\xc4\x83m\xc3\xa2ntului Superior\xe2\x80\x9d, Bucure\xc8\x99ti, mai 1980._NEWLINE_V\xc4\x82DUVA-POENARU, I. - Enciclopedia marilor personalit\xc4\x83\xc8\x9bi. Editura Geneze, Bucure\xc8\x99ti, 2004._NEWLINE_* * * - C\xc4\x83rturari bra\xc8\x99oveni:\xc2\xa0sec. XV-XX - Ghid biobibliografic. Biblioteca Municipal\xc4\x83 Bra\xc8\x99ov, 1972.'